
פרוטוקול מס' 166
מישיבת ועדת החוקה חוק ומשפט
יום שלישי, כ"א באב התש"ס (22 באוגוסט 2000), שעה 10:30

נכחו:

חברי הוועדה:	אמנון רובינשטיין – היו"ר
	אופיר פינס-פז
	רובי ריבלין



מוזמנים:	השרה לאיכות הסביבה דליה איציק
	יצחק גורן	- מנכ"ל המשרד לאיכות הסביבה
	אבי בלשניקוב	- יועץ השרה לאיכות הסביבה
	עו"ד רות רוטנברג	- היועצת המשפטית, המשרד לאיכות הסביבה
	יצחק בן-דוד	- המשרד לאיכות הסביבה
	סטיליאן גלברג	- המשרד לאיכות הסביבה
	עו"ד לימור גתי	- המשרד לאיכות הסביבה
	עו"ד נטע דרורי	- המשרד לאיכות הסביבה
	עו"ד זוהר חרוש	- המשרד לאיכות הסביבה
	יוסף פרייס	- המשרד לאיכות הסביבה
	עו"ד לבנת משיח	- משרד המשפטים


מתמחה של היועץ המשפטי:    בועז פרסלר	

מנהלת הוועדה:                         דורית ואג

קצרנית:                                     אביגיל זכאי




סדר היום:      צו סדר הדין הפלילי (עבירות קנס – מניעת רעש), התש"ס-2000
                        צו סדר הדין הפלילי (ברירת משפט – מניעת רעש), התש"ס-2000 –
                        אישור הצווים.


צו סדר הדין הפלילי (עבירות קנס – מניעת רעש), התש"ס-‏2000
צו סדר הדין הפלילי (ברירת משפט – מניעת רעש), התש"ס-2000

היו"ר אמנון רובינשטיין:

	אני פותח את ישיבת הוועדה.  על סדר-היום שני צווים:  צו סדר הדין הפלילי (עבירות קנס – מניעת רעש), התש"ס 2000, וצו סדר הדין הפלילי (ברירת משפט – מניעת רעש), התש"ס-2000.  נציגת המשרד לאיכות הסביבה, אנא הציגי את הנושא.

עו"ד נטע דרורי:

	מדובר בשני צווים שהאחד מהם קובע עבירות קנס לפי חוק למניעת מפגעים תשכ"א-1961וכן תקנות מכוחו למניעת מפגעים ומניעת רעש התשנ"ב-1992.  העבירות מפורטות בתוספת לצו עבירות קנס והכללים שהינחו אותנו בקביעתן מבוססים על קביעת המחוקק בתיקון לחוק משנת 1997 ויש בהם מדרג שמבחין בין יחיד לבין תאגיד.  בין היחיד לתאגיד יש כפל קנס וכפל נוסף לעבירה חוזרת ליחיד ולתאגיד.	הפרטים הראשונים מתייחסים לפגיעה של רעש בלתי סביר כפי שנקבע בתקנות למניעת מפגעים (רעש בלתי סביר), ותקנות למניעת מפגעים (רעש בלתי סביר מציוד בנייה), משנת 1999 כאשר יתר הפרטים הם לפי תקנות מניעת רעש. 
	
	הצו השני הוא צו ברירות משפט שקובע שכל העבירות לפי הצו הראשון יהיו עבירות קנס מסוג של ברירת משפט.

היו"ר אמנון רובינשטיין:

	זו לא עבירה מינהלית?

עו"ד רות רוטנברג:
	
	בשלב זה לא.

היו"ר אמנון רובינשטיין:

	בתקנות של מניעת רעש יש גם עבירות שלא קשורות בגרימת רעש אלא בהודעה על המזגן שגורם לרעש?

עו"ד רות רוטנברג:

	כן.

היו"ר אמנון רובינשטיין:

	זה לא קצת אולטרה-וירס לחוק?

עו"ד רות רוטנברג:

	לא, כי בחוק מניעת מפגעים השר לאיכות הסביבה רשאי להתקין בתקנות וכללים גם הוראות בדבר מה שהוא רעש בלתי סביר או חזק וגם הוראות בדבר הצעדים שיש לנקוט כדי למנוע רעש.

	אני רוצה להעיר שמדובר בהפרות שהן טכניות במהותן, כאלה שמצד אחד ניתנות למדידה  ונוגעות בתקנות שקובעות סף של תקנים;  ומצד אחר תקנות של מניעת רעש שקובעות קביעות עובדתיות, למשל שאחרי שעה מסוימת – 11 או 12 בלילה – לא להקים רעש;  או לא לטלטל פחים באזור מגורים בשעות מסוימות;  או לא לעשות שיפוצים ותיקונים בשעות מסוימות, דברים שקל לאכוף אותם באמצעות ההליך של ברירות משפט.  

דורית ואג:

	מה עם השכנה שלי שבכל פעם שוכחת לנתק את האזעקה?

עו"ד רות רוטנברג:

	מס' 21 ברשימה:   הפעלת מערכת אזעקה בנכס אחר, באזור מגורים, הגורמת לרעש.

היו"ר אמנון רובינשטיין:

	"נכס" כולל מכונית?

עו"ד רות רוטנברג:

	לא.

היו"ר אמנון רובינשטיין:

	אני מבין שהקנסות נעים בין 150 שקלים לבין 1,800 שקלים.  משרד המשפטים בדק את שאלת האולטרה-וירס.

אופיר פינס-פז:

	 מי יאכוף את התקנות האלה?

יצחק גורן:

	יאכפו את זה גורמי האכיפה, קרי המשטרה שמקבלת היום בכל חודש אלפי תלונות ואין להם אמצעי אכיפה וברירות קנס אלה יתנו לה כלי לכך וגם פקחי המשרד לאיכות הסביבה, כ-50 פקחים.  יש לנו כ-4000  תלונות לחודש.

עו"ד רות רוטנברג:

	יש לנו היום מערך אכיפה של חוק שמירת הניקיון וזה עובד  באמצעות שני הגורמים שהוזכרו.  המשטרה יכולה להגיש ברירת משפט אל-אתר, תופסים קבלן ששופך פסולת וקונסים, אותו הדבר פה.  פה נוכל להפעיל גם את הציבור שמתלונן למשרד כאשר יש לנו שני קציני משטרה שמוציאים ברירות משפט, הודעות לתשלום קנס, על סמך תלונות שבודקים וחוקרים אותן.  המשטרה תתגייס במיוחד כי היא מקבלת אלפי תלונות.
	
אופיר פינס-פז:

	 איך אתם מגדירים רעש?

היו"ר אמנון רובינשטיין:

	החוק קובע את זה.  תני לי דוגמה של רעש.

עו"ד רות רוטנברג:

	יש רעש נמדד בלתי סביר שיש לגביו תקנים, למשל אזעקות.  יש רעש שלא משנה באיזו עצמה הוא ובלבד שהוא מפריע למי שנמצא בקרבת מקום, רעש מבית-מגורים, מדיסקוטק בשעות הלילה.  הבחנו בדברים כאשר בין שעה 11 ל-12 זה קנס קצת יותר נמוך, מ-12 בלילה ועד 6 בבוקר זה קנס יותר גבוה.   אם מישהו צופר מתוך רכב עד היום אי-אפשר היה לעשות נגדו כלום ועכשיו הוא יקבל הודעה.

היו"ר אמנון רובינשטיין:

	אם לוקחים את ענין הרעש ברצינות הוא צריך לשלם קנס או לעמוד למשפט ולומר:  לא ביצעתי את העבירה.

	אני מקבל בברכה את השרה לאיכות הסביבה.  את רוצה לומר משהו?

השרה לאיכות הסביבה דליה איציק:

	 מבדיקה שעשיתי במשרד שלי לפני חצי שנה בסקר עומק שלא פורסם שאלנו את הישראלי:  מה מפריע לך באיכות החיים שלך?  הניקיון היה במקום ראשון, הרעש היה במקום השני או השלישי.  אנחנו חיים פה בארץ ויודעים שכשמישהו מדליק רדיו הוא בטוח שהוא צריך להדליק אותו גם בשביל השכן, אנחנו מכירים את זה מהצופרים ומאין ספור תלונות.  

היו"ר אמנון רובינשטיין:

	אמרו לי כאן שיש 5000 תלונות בחודש.

השרה לאיכות הסביבה דליה איציק:

	 אנחנו עושים עכשיו צעד ענק, יתנו ברירת קנס במקום, דבר שלא היה קודם.  אם נלווה את זה בהסברה נוספת פעם אחר פעם ובקמפיין רחב יחד עם מעשים נוספים שאנחנו מתכוונים לעשות אני מאמינה שזה צעד גדול בתחום הזה.

	אדוני היושב-ראש, אני רוצה להודות לך על שני דברים גדולים מאוד שעשית:  השילוש והריבוע של הקנסות.

היו"ר אמנון רובינשטיין:

	אומרים לי שזה כבר השפיע.

השרה לאיכות הסביבה דליה איציק:

	קנסנו 70 תחנות דלק בעשרות אלפי שקלים, לא אוותר להם.  מהחודש הבא תהיה משטרה שתצא לדרך, נשכור כ-50 שוטרים שיראו אותם בכל מקום עם ניידות ירוקות.  מסתבר שאם אתה לא אוכף ולא פוגע באזרח המזהם או באזרח המרעיש אתה לא עושה דבר.  יש לנו את חוק הניקיון שחבר-הכנסת אמנון רובינשטיין הוביל אותו בצורה יפה מאוד כששילשנו וריבענו את הקנסות וכבר יש בו תוצאות, עכשיו אנחנו עוסקים ברעש ואנחנו הולכים לקראת נושא הזיהום.  ילדי ישראל סובלים מבעיות אסטמה נשימתיות במקום השני בעולם.

היו"ר אמנון רובינשטיין:

	בעיקר מזיהום רכב.

השרה לאיכות הסביבה דליה איציק:

	 אם צריך לתת לילד זריקה בטיפת חלב בתל-אביב, השעתיים שבהן האמא חושפת את הילד גורמות לו נזק כבד.


אופיר פינס-פז:

	 אני מוטרד מהניסיון לנצל לרעה את התקנות האלה כשמישהו ירצה להגיש תלונה נגד אחר בגלל סכסוך ביניהם.  קל מאוד לעשות בזה שימוש לרעה.

היו"ר אמנון רובינשטיין:

	בכל דבר מסוג זה יש חשש של ניצול לרעה.  ישראל היא מדינה קטנה וצפופה ותהיה יותר צפופה, על פיסת הים התיכון הקטנה יהיו בקרוב 20 מיליון איש.  כל מי שמבקר בישראל מציין שהיא ארץ על תקן מערבי פרט לשני דברים – ניקיון ורעש.  אם נקבל תלונות על ניצול לרעה נחזור ונדון בזה בכל עת.

	בהזדמנות שיש לנו שלושה חברי כנסת אני רוצה להצביע.  מי בעד אישור שני הצווים?
הצבעה
שני הצווים אושרו

היו"ר אמנון רובינשטיין:

	 שני הצווים אושרו פה אחד.

ראובן ריבלין:

	 זו הפעם היחידה שלקואליציה היה רוב.

השרה לאיכות הסביבה דליה איציק:

חבר-הכנסת רובי ריבלין, אני מוכרחה לומר שבענין איכות הסביבה כייף לראות שאין קואליציה ואופוזיציה, אין חוק אחד שרציתי להעביר ולא הצלחתי.  אדוני היושב-ראש, אני מודה לך על המודעות לנושא ועל הטיפול בענין.  אנחנו נעשה כמיטב יכולתנו.

היו"ר אמנון רובינשטיין:

	אני מקווה שנראה תוצאות.

	אני רוצה להעיר הערה. בכנסת הקודמת קיבלנו בוועדת הכלכלה תקנה שמאפשרת לאנשים חרשים לנהוג.  ביקשנו ממשרד התחבורה שיתן לכך ביטוי כדי שהציבור ידע שאין טעם לצפור, יש אלפי נהגים שהם כבדי שמיעה וגם חרשים.  משרד התחבורה לא ביצע את זה.  אולי תבואו אתם בדברים כדי שהם יבצעו את זה ואולי זה ישפיע על ציבור הנהגים.

	אני מודיע שמשרד המשפטים והמשרד לאיכות הסביבה מבקשים להאריך את תקופת הכניסה לתוקף של הצו הראשון מ-30 ל-60 יום  ובכפוף לכך שני הצווים אושרו.

עו"ד רות רוטנברג:

	המנכ"ל רוצה שזה יהיה 45 יום.

היו"ר אמנון רובינשטיין:

	אני לא יכול לעשות זאת אחרי ההצבעה.  אחרי שנתגלעו חילוקי דעות בין נציגי המשרד נחזור להארכה של 30 יום לתקופת הכניסה לתוקפו של הצו הראשון ולא 60 יום.

הישיבה ננעלה בשעה 10:50













